CELEX: C2006/294/116
Language: el
Date: 2006-12-02 00:00:00
Title: Υπόθεση T-272/06: Προσφυγή της Ευρωπαϊκής Δυναμικής κατά τoυ Δικαστηρίου των Ευρωπαϊκών Κοινοτήτων που ασκήθηκε στις 29 Σεπτεμβρίου 2006

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/57
            
         Προσφυγή της Ευρωπαϊκής Δυναμικής κατά τoυ Δικαστηρίου των Ευρωπαϊκών Κοινοτήτων που ασκήθηκε στις 29 Σεπτεμβρίου 2006
   (Υπόθεση T-272/06)
   (2006/C 294/116)
   Γλώσσα διαδικασίας: η αγγλική
   Διάδικοι
   
      Προσφεύγουσα: Ευρωπαϊκή Δυναμική — Προηγμένα Συστήματα Τηλεπικοινωνιών και Τηλεματικής ΑΕ (Αθήνα, Ελλάδα) (εκπρόσωποι: Ν. Κορογιαννάκης και Ν. Κεραμίδας, δικηγόροι)
   
      Καθού: Δικαστήριο των Ευρωπαϊκών Κοινοτήτων (ΔΕΚ)
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει την απόφαση του ΔΕΚ περί απορρίψεως της προσφοράς της προσφεύγουσας και αναθέσεως της συμβάσεως στον ανάδοχο·
            
         
               —
            
            
               να καταδικάσει το ΔΕΚ στο σύνολο των δικαστικών εξόδων στα οποία υποβλήθηκε η προσφεύγουσα για την υπό κρίση προσφυγή ακόμη και σε περίπτωση απορρίψεώς της.
            
         Λόγοι και κύρια επιχειρήματα
   Με την προσφυγή της, η προσφεύγουσα ζητεί την ακύρωση της από 20 Ιουλίου 2006 αποφάσεως του ΔΕΚ, περί απορρίψεως της προσφοράς της σε απάντηση της ανοιχτής προσκλήσεως για υποβολή προσφορών «AM CJ 13/04», σχετικά με την παροχή υπηρεσιών συντηρήσεως, αναπτύξεως και υποστηρίξεως των εφαρμογών στον τομέα της πληροφορικής (ΕΕ 2005/S 127-125162 και 2005/S 171-169521), και περί αναθέσεως της συμβάσεως σε άλλον υποβαλόντα προσφορά.
   Η προσφεύγουσα υποστηρίζει ότι η προσβαλλομένη απόφαση λήφθηκε κατά παράβαση του κανονισμού (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1), των κανόνων εφαρμογής του και της οδηγίας 2004/18/ΕΚ, διότι το καθού ερμήνευσε εσφαλμένως τα κριτήρια επιλογής και παραβίασε τις αρχές της διαφάνειας και της ίσης μεταχειρίσεως των υποβαλόντων προσφορές.
   Περαιτέρω, η προσφεύγουσα ισχυρίζεται ότι η απόφαση της αναθέτουσας αρχής πάσχει από πρόδηλη πλάνη εκτιμήσεως στο πλαίσιο εξετάσεως της προσφοράς της και, συνεπώς, βαίνει πέραν του περιθωρίου διακριτικής ευχέρειας που διαθέτουν τα κοινοτικά όργανα στις διαδικασίες συνάψεως δημοσίων συμβάσεων.